<classify> SERIKALI imeuagiza Wakala wa Huduma za Misitu Tanzania TFS kuendelea kuwaruhusu wenye viwanda vya mbao watumie mashine za zamani za kuchakata mbao, huku wakiendelea kujipanga kununua mashine za kisasa kulingana na mabadiliko ya teknolojia.Hatua hiyo inakuja baada ya zuio la wamiliki wa viwanda hivyo kutumia mashine za zamani za kuchakata magogo ambazo zimekuwa zikizalisha taka nyingi, hivyo kusababisha upotevu mkubwa wa mbao.Hayo yalibainishwa na Naibu Waziri wa Maliasili na Utalii, Constantine Kanyasu wakati alipozungumza na wadau wa misitu wa wenye viwanda vya mbao katika shamba la miti la Longuza wilayani Rombo mkoani Kilimanjaro.Mwenyekiti wa Wamiliki wa Viwanda vya mbao kwa mikoa ya Kaskazini, Ibrahimu Shoo alilalamikia zuio hilo huku akimuomba Naibu Waziri huyo kuwa awape muda wa kutosha kwa ajili ya kujipanga kununua mashine za kisasa.Kutokana na malalamiko hayo, Kanyasu aliielekeza TFS iendelee kutoa leseni na mgao wa vitalu vya miti kwa wamiliki wa viwanda wenye mashine za zamani, ili kuweza kutoa fursa kwao kuweza kujipanga kununua mashine ambazo zinazalisha taka chache wakati wa uchakataji wa mbao.Hata hivyo, waziri huyo aliwaeleza wadau hao kuwa maamuzi ya mashine za kisasa za kupunguza hasara ya upotevu mkubwa wa mbao bado yapo palepale.Aidha, alisema maamuzi ya kuwataka wamiliki wa viwanda vya mbao kutumia mashine hizo mpya linakwenda sambamba na zuio lililokuwa limetolewa siku za nyuma la kuzuia kutumia misumeno ya Dingdong ambayo nayo ilikuwa ikisababisha upotevu mkubwa wa mbao.Pia, aliagiza TFS itoe mikataba ya miaka miwili kwa wamiliki wa viwanda vya mbao hali itakayowasaidia kutoa uhakika kwao, hivyo kuweza kukopesheka katika benki nchini.Alifafanua kuwa benki zilizo nyingi zimekuwa zikitoa mkopo wa muda wa miezi 12 hali itakayowasaidia wafanyabiashara hao kuwa na uwezo wa kurudisha pesa walizokuwa wamezikopa endapo wataweza kupewa mikataba ya muda wa miaka miwili.Katika hatua nyingine, Kanyasu aliwataka wadau wa misitu nchini hasa wenye viwanda vya mbao wafungue mashamba makubwa ya miti ili baadaye waanze kuvuna miti katika mashamba yao hali itakayosaidia kupunguza utegemezi kutoka kwenye mashamba ya miti ya serikali.Alisema nchi kama Finland uchumi wao unategemea kwa kiasi kikubwa misitu na wamiliki wakubwa wa mashamba ya miti ni wadau wa misitu wa nchi hiyo.  <topic>: kitaifa 